**Najčastejšie kladené otázky a odpovede k podpornému opatreniu –   
doučovanie – rok 2025**

V prípade, že máte otázky súvisiace s podporným opatrením doučovanie, prečítajte si prosím **najprv** odpovede na nižšie uvedené otázky. Ak sa v nich nenachádza odpoveď na Vašu otázku, napíšte novú otázku na [natalia.masarova@minedu.sk](mailto:natalia.masarova@minedu.sk). Následne pridáme odpoveď na Vašu otázku do zoznamu otázok a odpovedí.

**Otázka č. 1:**

**V žiadosti na pridelenie finančných prostriedkov na doučovanie je vo formulári za školu riadok, do ktorého je potrebné uviesť požadované finančné prostriedky na osobné náklady. Podľa akého kľúča máme vypočítať výšku finančných prostriedkov?**

*Pri potrebe finančných prostriedkov na doučovanie bude škola uvádzať výšku potrebných finančných prostriedkov na daný mesiac v závislosti od počtu odučených hodín a zaradenia pedagogických zamestnancov, ktorí realizovali doučovanie, do platovej triedy, pracovnej triedy so zohľadnením rokov praxe.*

**Otázka č. 2:**

**Aká je hodinová sadzba pre doučujúcich pri podpornom opatrení doučovanie?**

*Do nákladov, ktoré sa budú uplatňovať v dohodovacom konaní na podporné opatrenie „doučovanie“, započíta škola priemernú hodinovú mzdu kmeňového zamestnanca školy, ktorý realizoval doučovanie, alebo ak to bude hodina práce nadčas, tak hodinovú mzdu vypočítanú vrátane príplatku za nadčasy spolu s odvodmi.*

**Otázka č. 3:**

**Máme žiaka - cudzinca, ktorý nie je hodnotený, pretože neovláda slovenský jazyk. Môže mu byť poskytnuté doučovanie? Jazykový kurz u neho prebieha, no je nepostačujúci, pretože je to žiak z rómskej komunity, bez znalosti slovenčiny. Dokonca aj rómsky jazyk vie len v anglickej variante.**

*Žiakovi môže byť zo strany školy poskytnuté doučovanie aj v prípade, že žiak nespadá do skupín žiakov, ktorých doučovanie ministerstvo prepláca, t. j. na doučovanie takéhoto žiaka škola nežiada o finančný príspevok. Podľa Vašej otázky ale uvedený žiak pravdepodobne nebol   
na koncoročnom hodnotení hodnotený zo slovenského jazyka, takže náklady na jeho doučovanie v zmysle zverejnených hraníc (max. 16 hodín za polročné hodnotiace obdobie) môžete uviesť do žiadosti školy na podporné opatrenie doučovanie.*

**Otázka č. 4:**

**Je podporné opatrenie – „doučovanie“ určené aj pre stredné školy?**

*Doučovanie sa realizuje aj na strednej škole, tzn. v prípade, ak škola poskytla doučovanie žiakom a títo žiaci patria do cieľových skupín podporného opatrenia v súlade s katalógom podporných opatrení, škola môže vyplniť žiadosť.*

**Otázka č. 5:**

**Škola potrebuje finančné prostriedky na  podporné opatrenie – „doučovanie“. Môže byť v skupine doučovaný aj 1 žiak, ak sú jeho deficity ťažšie ako u ostatných žiakov, aby sa mu učiteľ mohol individuálne venovať?**

*Doučovanie sa realizuje mimo vyučovací čas (v popoludňajších hodinách), individuálne, alebo skupinovo v počte 2 - 5 žiakov. Individuálna forma sa realizuje v prípade, ak škola eviduje len jedného takéhoto žiaka na danom stupni vzdelávania (prvý alebo druhý stupeň). Ak sú už dvaja takíto žiaci na danom stupni, je potrebné realizovať doučovanie v skupinovej forme. Súčasne uvádzame, že rozsah je nutné prispôsobiť individuálnym potrebám žiaka a podmienkam školy. Maximálny rozsah je 16 vyučovacích hodín za polročné hodnotiace obdobie alebo od koncoročného hodnotenia po komisionálnu skúšku.*

**Otázka č. 6:**

**Doučovať musia iba pedagogickí zamestnanci našej školy alebo aj pedagogickí zamestnanci z iných škôl? Doučovať musia kvalifikovaní pedagógovia alebo môžu aj asistenti?**

*Podporné opatrenie - doučovanie poskytuje pedagogický zamestnanec v kategórii učiteľ, vychovávateľ v ŠKD, pedagogický asistent alebo v prípade potreby školský špeciálny pedagóg alebo iné osoby na základe zmluvného vzťahu so zamestnávateľom. Oprávnená osoba   
na poskytovanie doučovania je osoba s pedagogickým vzdelaním minimálne bakalárskeho stupňa alebo doplňujúcim pedagogickým štúdiom alebo iná osoba s minimálne bakalárskym vzdelaním v odbore korešpondujúcom s predmetom alebo vzdelávacou oblasťou, ktoré daná osoba doučuje.*

**Otázka č. 7:**

**Do akého dátumu treba odoslať zriaďovateľovi podklady v súvislosti s poskytnutím podporného opatrenia – „doučovanie“?**

*Zverejnenú žiadosť o poskytnutie finančných prostriedkov na PO doučovanie (dostupná na:* [*https://www.minedu.sk/41360-sk/doucovanie-podporne-opatrenie/*](https://www.minedu.sk/41360-sk/doucovanie-podporne-opatrenie/)*) je potrebné zaslať prostredníctvom svojho zriaďovateľa. Finančné prostriedky určené na zabezpečenie tohto podporného opatrenia budú poskytované mesačne, vždy za predchádzajúci mesiac. Žiadosť predloží škola svojmu zriaďovateľovi, zriaďovateľ príslušnému regionálnemu úradu školskej správy (ďalej len „RÚŠS“) a RÚŠS ministerstvu poskytne požiadavky od jednotlivých zriaďovateľov vo forme databázy, vždy k 5. dňu v mesiaci za predchádzajúci mesiac.*